Elisabethenbrunnen (Basel)
Dr Elisabethebrunne isch e Brunne, wo am Stroossenegge vo dr Elisabethestrooss und em Klosterbärg in dr Stadt Baasel stoot. D Figur vo dr Elisabeth vo Thüringe isch vom Heinrich Rudolf Meili  (1827-1882) noch ere Vorlaag vom Hans Holbäi em Eltere gmacht worde. Dr Brunne isch sit 1862 in Betriib. Öbbe hundert Meter äwägg stoot d Elisabethekiirche, wo vo 1857 bis 1864, also öbbe zur gliiche Zit, baut worde isch. Dr Brunne zelt as e Baasler Kulturguet.

Beschriibig
Dr Elisabethe-Brunne het zwäi Becki und dr Brunnestogg het drei Däil. D Statue us Stäi zäigt die häiligi Elisabeth, wo vo 1207 bis 1231 gläbt het. mit ere Kanne Wasser und eme Laib Brot in dr Hand. Under dr Elisabeth stoot e Basilisk, won e Baasler Wabbeschild hebt. Uf dr gliiche Hööchi wisawii het s zwäi Schwään us Bronse wo s Wasser us iire Schnääbel fliesst. Dr underi Droog bechunnt si Wasser über zwäi Usgüss in dr Form vo Delfin.

Kwelle
 Elisabethen-Brunnen uf brunnenfuehrer.ch
 Martina Seifert: Komplexe Bilder, Leonhard-Thurneysser-Verlag, 2008, S. 52

Fuessnoote

Brunne z Basel
Statue z Basel
Kulturguet vo regionaler Bedütig im Kanton Basel-Stadt